
Nr.803, datë 21.11.2007

PËR PËRCAKTIMIN E FUNKSIONEVE KORRESPONDUESE PËR GRADAT NË POLICINË E SHTETIT DHE EKUIVALENTIMIN E TYRE[footnoteRef:1] [1:  VKM nr. 803, datë 21.11.2007 është botuar në Fletoren Zyrtare nr.167, 11 dhjetor 2007.
VKM nr. nr.659, datë 26.9.2012 është botuar në Fletoren Zyrtare nr. 141, 1 nëntor 2012.
VKM nr. 917, datë 4.10.2013 është botuar në Fletoren Zyrtare nr. 165, 17 tetor 2013.
 VKM nr.892, datë 21.12.2016 është botuar në Fletoren Zyrtare nr.254, 30 dhjetor 2016.] 

(Ndryshuar me VKM nr.659, datë 26.9.2012; nr.917, datë 4.10.2013; shfuqizuar me VKM nr.892, datë 21.12.2016)
(I përditësuar)

Në mbështetje të nenit 100 të Kushtetutës dhe të neneve 39 e 126 të ligjit nr.9749, datë 4.6.2007 “Për Policinë e Shtetit”, me propozimin e Ministrit të Brendshëm, Këshilli i Ministrave

VENDOSI:

1. Funksionet korresponduese për çdo gradë përcaktohen në lidhjen nr. 1, bashkëlidhur këtij vendimi. Për efekt ripranimi të ish-punonjësve të Policisë së Shtetit, të cilët kanë ndërprerë marrëdhëniet e punës para hyrjes në fuqi të ligjit nr. 9749, datë 4.6.2007 “Për Policinë e Shtetit”, të ndryshuar, grada policore ekuivalentohet sipas lidhjes nr. 2, bashkëlidhur këtij vendimi.
2. Shfuqizuar.
3. Punonjësi personel i policisë merr gradën, që i korrespondon funksionit që kryen, vetëm nëse në çastin e kalimit në këtë sistem gradash, ka vjetërsi shërbimi jo më pak se:
a) 1 vit e 4 muaj për gradën “Inspektor”, përfshirë edhe periudhën e shkollimit policor, me përjashtim të punonjësve të policisë, që janë në periudhën e provës;
b) 2 vjet e 8 muaj për gradën “Kryeinspektor”;
c) 4 vjet për gradën “Nënkomisar”, përfshirë edhe periudhën e shkollimit policor. Specialistëve të lartë të policisë në detyrë, u jepet grada “Nënkomisar” edhe, nëse nga përllogaritja nuk plotësojnë vjetërsinë e shërbimit, përcaktuar në këtë shkronjë;
ç) 6 vjet për gradën “Komisar”;
d) 8 vjet për gradën “Kryekomisar”;
dh) 10 vjet për gradën “Drejtues”;
e) 12 vjet e 8 muaj për gradën “Drejtues i parë”;
ë) 15 vjet e 4 muaj për gradën “Zëvendësdrejtor i Përgjithshëm”.
3.1 Pas kalimit në sistemin e ri të gradave, ngritja në gradë bëhet sipas afateve dhe kritereve të përcaktuara në nenin 41 të ligjit nr.9749, datë 4.6.2007 “Për Policinë e Shtetit”.
3.2 Shtetasve, që kanë përfunduar arsimin e lartë policor në Republikën e Shqipërisë apo Akademinë e Shkencave të Sigurisë, në Ankara, Turqi, në momentin e caktimit në detyrë t’u jepet grada nënkomisar.
3.3 Në rastet kur konstatohet dhënia e gradës në kundërshtim me kriteret dhe procedurat ligjore, të parashikuara në momentin e dhënies së tyre, të anulohen këto akte dhe të jepet grada sipas kritereve dhe procedurave ligjore të kohës, kur ka lindur e drejta e përfitimit.
4. Ministri i Brendshëm merr masa për përfundimin e procesit të kalimit në sistemin e ri të gradave, sipas përcaktimeve të bëra në nenin 126 të ligjit nr.9749, datë 4.6.2007 “Për Policinë e Shtetit” dhe në këtë vendim, brenda 6 muajve nga hyrja në fuqi e këtij vendimi.
5. Zbatimi i këtij vendimi nuk passjell efekte financiare në Buxhetin e Shtetit.
6. Vendimi nr.64, datë 2.2.2001 i Këshillit të Ministrave “Për inkuadrimin e gradave ushtarake, në gradat e Policisë së Shtetit, dhe për përcaktimin e funksioneve, që do të ushtrohen sipas tyre”, të ndryshuar, nuk zbatohet për punonjësit e Policisë së Shtetit.
7. Ngarkohet Ministria e Brendshme për zbatimin e këtij vendimi.
Ky vendim hyn në fuqi pas botimit në Fletoren Zyrtare.
KRYEMINISTRI
Sali Berisha


(Ndryshuar lidhja nr.1 me VKM nr.659, datë 26.9.2012; nr.917, datë 4.10.2013)

( Lidhja nr.2 shtuar me VKM  nr.917, datë 4.10.2013)

